Voksengudstjeneste i naturen – Skoven, engen, stranden 
(tilrettet 10.7. 2026)

Nedenstående natur-gudstjeneste kredser om naturens skabtes mangfoldighed, med de fire elementer som bagtæppe. Den henvender sig til mennesker som ønsker en gudstjenestelig dyrkelse af Gud i naturen. Naturgudstjenesten er tænkt samlet, men kan også gennemføres fordelt på fire miniandagter under en pilgrimsvandring med et ritual og en salme ved hver miniandagt. I givet fald indledes der med ”lyd” hver gang.  
Lokaliteten bør findes med omhu. Rindende vand, en å, en bæk, en fjord, havet. Find det hellige, som også kan findes i et træ, en klippeblok, en lavning – eller et bål. Stemningsskabende elementer er eksempelvis halvlys, tusmørke, det flimrende lys i bladhanget – eller den umådelige himmel ved det åbne hav. 
Tidsfaktoren, hvor længe en andagt kan varer, er meget variabel. Årstid, mulighed for at sidde behageligt, hvem deltagerne er m.m. En shelterplads med siddetræstammer el.lign. er en god ide. 
Musik. Tværfløjte eller en træfløjte (blokfløjte af en slags) eller violin. Især træinstrumenter forliges desværre dårligt med nedbør. Instrumentet må ikke være for lydsvagt, og det skal kunne bæres uden problemer. 
Salmevalget. Her er årstiden en meget relevant faktor. Der bør laves sang-salmeark.

Gudstjenestens liturgiske skelet med kød på
Auditiv indgang: Hvis der er en musiker med, spilles et kort stykke. Alternativt kan en klangskål medbringes.
Indledning med italesættelse af gudstjenesten afsluttende med Jorderindring 

Jordritual
A-udgave. Fra en lille skål med mudder tegner præsten/ liturgen et kors på deltagernes pander eller hånd med ordene: ”af jord er de kommet, til jord skal du blive af jorden skal du igen opstå”. 
B-udgave. Præsten/liturgen siger opfordrende, ”Berør jorden”, hvorefter hun bøjer sig og rører jorden med sine hænder. Derpå siger hun ordene: ”af jord er de kommet, til jord skal du blive, af jorden skal du igen opstå”. 

Nådehilsen 
Salme: 849 Igen berørt (fra 100 Salmer)

Bibeltekstlæsning
Enten Uddrag er fortællingen om Noas Ark 
Jorden var fordærvet og fyldt med vold for øjnene af Gud. Da sagde Gud til Noa: »Jeg har besluttet at gøre ende på alle mennesker, for de er skyld i, at jorden er fuld af vold. Nu vil jeg ødelægge dem sammen med jorden.  Lav en ark af gofer-træ; du skal indrette den med rum, og du skal tjære den indvendig og udvendig.  ….. I fyrre dage kom vandfloden over jorden. Vandet steg og løftede arken, så den hævede sig fra jorden… Vandet steg femten alen over bjergene og skjulte dem. Alt levende, der rørte sig på jorden, omkom … I det år, Noa blev 601 år, på den første dag i den første måned, var vandet tørret bort fra jorden, og da han fjernede overdækningen på arken og kiggede ud, så han, at jorden var tør. Da sagde Gud til Noa:  »Gå ud af arken sammen med din kone, dine sønner og svigerdøtre.  Alle dyrene hos dig, alle levende væsener, fugle, kvæg og krybdyr, der kryber på jorden, skal du tage med dig ud, så de kan vrimle på jorden og blive frugtbare og talrige på jorden.« … Gud sagde til Noa og hans sønner:  »Nu opretter jeg min pagt med jer og med jeres efterkommere,  med hvert levende væsen hos jer, fuglene, kvæget og alle de vilde dyr hos jer, alle, der gik ud af arken, alle jordens dyr.  Jeg opretter min pagt med jer: Aldrig mere skal alt levende udryddes af vandfloden. En vandflod skal aldrig mere ødelægge jorden.« (1. Mosebog 6,11, 13-14. 7,17, 20-21a, 8, 13-17, 9, 9-11)

ELLER: 
Salme 104 V. 24-31: 
Hvor er dine værker mange, Herre!
Du har skabt dem alle med visdom,
jorden er fuld af dit skaberværk.
 Her er det store og vidtstrakte hav,
med sit mylder, umuligt at tælle,
både små og store dyr!
 Dér sejler skibene,
dér er Livjatan, som du skabte til at lege i det.
 Alle har det håb til dig,
at du giver dem føde i rette tid;
 du giver dem, og de samler op,
du åbner din hånd, og de mættes med gode gaver;
 du skjuler ansigtet, og de forfærdes,
du tager deres ånd bort, og de dør
og bliver til jord igen;
 du sender din ånd, og der skabes liv,
du gør jorden ny.
 Herrens herlighed skal vare evigt,
Herren skal glæde sig over sine værker.


Firstemmig elementbøn for biodiversitet
Læserne findes inden gudstjenesten blandt deltagerne. De modtager deres tekstdel på et stykke papir, så de har læst det igennem et par gange inden højtlæsningen. 
NN1: 
Fornyelsens Gud! I begyndelsen, da din ånd svævede over vandene, åndede du skabelsens skum på bølgerne. 
Vandet gennemtrænger alt liv, og din ånd har aldrig forladt vandet, men fremkaldt mangfoldighed på mangfoldighed fra havets plankton til den store blåhval. Derfor kan vi ikke takke dig nok.
Og vi beder dig for havene med deres mylder af liv: umuligt at tælle. Vi beder for kril, koraller og klumpfisk. Vi beder for gopler og grønlandshaj. Vi beder for alverdens fiskere; både dem med fiskerbåde og dem med næb og klør – foruden dem med luffer og tænder. Kun sammen er vi stærke. Fri havene for forsuring, forgiftning og plastikforurening! 

NN2: Og vi beder for skovene! – for klodens dybe, udstrakte skove i syd og nord – og alle skove, hvor artsmangfoldigheden så gerne vil blomstre. Den lader os skimte din vilje! Livsformernes samspil og samliv kalder respekten frem for det, der er større end os.   
Vi takker dig i kor – ikke kun med fuglene, men med pattedyr, insekter, mikroorganismer, svampe, mos og lav, små urter og kæmpe træer.
Lær os kærlighed og fællesskab, og fri kloden for skovrydning; uanset om det sker med motorsave, maskiner eller ild. Hold klodens lunger grønne, og lad os kende dig som skovens hjerte! 

NN3: Og os, mennesker, har du givet ildes gave. Vi har altid vidst, den var fra dig. Vi tilbad dig i solens billede. Men os har du skabt i dit billede til at bruge ilden til det gode liv for os og for kloden. Men billedet flyder ud og flimrer, så snart vi glemmer dig. Civilisationen vi er skabt til, gik skævt, og alt det der vokser og gror i havet og på land, også menneskene, lider under overophedning og økonomiske vækst. 
Fornyelsens Gud! Lær os at vokse bæredygtigt sammen med de andre skabninger. Lad os bygge byer, med huse og træer og parker med plæner og bede, hvor børn spiller boldt, og de elskende går og samler det lys, de skal sprede. Giv os ild for Danmark og verden, for demokratiet og respekten for alle dine skabninger.
Lad os brænde for bæredygtig produktion og forbrug og for at række alle dine gode gaver videre til fremtidens generationer af alt fra musvitter til mennesker. 

NN4: 
Himmelske Gud, som med lysets hastighed spænder dit himmelsejl ud i universet. Luften er billedet på din evighed, mere nær og ubegribelig end noget. I skabelsens akt blæste du livsånde i næseborene på os og alle dem der trækker vejret som vi. Luften i vores lunger og i vores blod er dit sted i den cyklus, der skulle holde livet i balance. Men vi har gjort drivhusets vinduer sorte med kul.
Vi er så taknemmelige over fiskenes visdom og fuglenes flugt, over vandskorpioner, skøjteløbere og dansemyg i naturens vande - for krabber, terner og troldænder i træk. Men med alt for mange drivhusgasser har vi gjort den is papirtynd, som vi står på med vores tak. Den ligner hykleri.
Lære os ydmyghed, virketrang og mod på en fremtid, hvor livets mangfoldighed er udviklingens fortegn. Vi beder dig: Ånd skabelsens skum også på vores bølger, og gør os vågne i sind og sanser, så vi får, hvad vi behøver for at være dine medarbejdere på skabningens blomstring. 
Være ånden i vores åndedræt og ilten i vore tanker.
Amen

Vandritual
Hvis der er levende vand på lokaliteten (hav, sø, vandløb) rører deltagerne ved vandet (med fødder eller hænder). Alle siger, ”vi takker dig for vandets velsignelser fra urtid til endetid. Gennemvæd os med den skaberkraft i det indre som i det ydre”. 
Præsten/liturgen siger: ”Vandet i vores kroppe er vand af klodens vand. Det er livets nødvendighed for os alle. Lad os i kærlighed til alle naturens andre skabninger dele vores vand med dem. Jesus siger, ”alt hvad I har gjort mod en af disse mine mindste, har I gjort mod mig”.
(deltagerne bruger egen vandflaske, eller de får et bæger vand udleveret)
Alle drikker en slurk og deler resten med naturen. Dvs. enten hældes det ud på jorden eller ud i det naturlige vand på stedet, havet, søen, vandløbet.

Salme: ”Op al den ting”  

Tale/prædiken,   om de fire elementer – ide: referer elementerne i ”Op al den ting” eller udlæg nedenstående tekst, som er central for økoteologien.
Tekst: Romerbrevet 8, 18-23 ”Jeg mener nemlig, at lidelserne i den tid, der nu er inde, er for intet at regne mod den herlighed, som skal åbenbares på os.  For skabningen venter med længsel på, at Guds børn skal åbenbares.  Skabningen blev jo underlagt tomheden, ikke fordi den selv ville, men på grund af ham, der gjorde det, og med det håb,  at også skabningen selv vil blive befriet fra trældommen under forgængeligheden og nå til den frihed, som Guds børn får i herligheden.  Vi ved, at hele skabningen endnu sukker og vånder sig sammen.  Og ikke alene det: også vi, der har Ånden som førstegrøde, sukker selv i forventning om barnekår, vort legemes forløsning”.

Kirkebøn  
Treenige Gud, 
der vibrerer i samtlige elementer og trækker livet op indefra! 
Du som brænder under vandet og strømmer i jordens vandårer!
Du optør vores trætte og stivnede hjerter, 
så kærligheden til vores naturliges brødre og søster, alle grenene og kvistene på livets store træ, løber frit.
Giv os mod og styrke til at stå fast på indsigten i din kærlighed og at gennemføre de fornyelser som klimaet og hele dit skaberværk kræver.
Vi beder dig for din kirke, for alle os som er din kirke, at vi må samles på dit ord med frit mod og i håb til dig alene. 
Bevar os alle i din bevægelse, og fri os for grådighed og kortsynethed, der nedbryder klodens bæredygtighed, skabningernes integritet og naturens liv. 
Hjælp os til at leve og handle, så vi tager vare på de kommende generationers fremtid og mangfoldigheden af liv på den blå planet, vores perle i universet. 
Vi beder dig for hele den lidende verden i hele den økologiske fylde, at du vil knytte os sammen og lære os, at vi alle er hinandens skyldnere. I din nåde: omskab vore hjerter, så vi ikke stopper vores ører til og overhører skaberværkets suk og jubel. 
Endelig beder vi dig for alle vore kære og for dem der står os nær.  Følg du dem, og følg du os på alle vore veje. Drag du os altid tilbage til dig, når vi farer vild.
Vær du fred og velsignelse for os og vore døde, nu og i al evighed.        
Amen.   

Kort introduktion af musikstykket nu og at vi efterfølgende sidder i stille og mediterer 5 minutter. Det er tilladt at lukke øjnene. Indsnus luften. Sammen med jord, vand og ild er luften livets element. Mærk den i næsen, og husk skabelsens morgen, hvor Gud blæste livsånde i menneskets næsebor. Nu indsnuser vi den duft, som luften bærer. Vi lader denne planetens duft fylde vore sind.

Musik – et lidt længere stykke med meditativt præg

Meditation på luften: (introduceret ovenfor)

Salme: 754 Se nu stiger solen 

Bålritual:
Et i forvejen anlagt bål tændes – evt. med spritbriketter for at få gang i det  hurtigt.
Præsten/liturgen siger: Gud gav os ilden som begyndelsen til civilisation. Det er en gigantisk kraft, men også en uudgrundelig skønhed. Som vandet kalder på vores vand, kalder ilden på vores ild. Vi vil nu skrive et løfte på papir, og overlade det til flammerne, så ud over vi selv kun Gud kender løftet. Vi sender løftet op til Gud sammen med en skefuld røgelse, så duften siger det, der er svært at sige md ord.
Sedlen skrives i løbet af 2 minutter. Liturgen opfordrer deltagerne til at overlade deres seddel til flammerne.

Bøn (fra Martin Lönnebo; Drømmen om den inderste sø)
Må vi få øjne, der kan se Guds herlighed.
Må vi få nåde til at leve sådan på jorden 
at mange er glade for at vi har været til.
Må mange sige om os: De forsømte ikke 
at værne om kærlighedens tre rødder: viden, 
ansvar, medfølelse. Og størst er ansvaret.
Tak Gud, fordi vi må være børn af huset.
Tak for fællesskabet med hele familien, 
med dyrene og med hele naturen. 
Fadervor, du som er i …

Salme: ”Egetræet tungt af alder” 183 i Højskolesangbogen 

Afslutningsord efter præstens/liturgens smag, afsluttende med aronitisk velsignelse 
Postludium

Efter Gudstjenesten indgår bålet i den ”tredje halvleg”, hvor også samtalekort og en bæredygtig forfriskning med fordel kan indgå.  


Gode nye salmer, som kræver akkompagnement: 
· Ved havet blir jeg lille. https://salmetunge.dk/index.php/salmer/ 
· Du er min ø i havet – salmer.dk
· Guds visdom er vandfald og bjerge – salmer.dk 
· Gud, jeg tror, du sang af lykke – salmer.dk 
